


[image: Il·lustració d'un calendari de taula amb el número 1, una cacatua damunt el calendari, una làmpada de flexo, unes ulleres i un llapis sobre una taula.]

Fa un fred que pela, però el paisatge que contemples a través de la finestra del telefèric és tan espectacular que ni el notes. A més, el Clatellot, les dues mascotes i tu aneu ben abrigats.

—El tiet Panxacontent et caurà molt bé, ja ho veuràs —et diu el Clatellot.

Aneu a un poble d’alta muntanya anomenat Quatre Cases. No hi aneu per investigar cap cas, sinó per gaudir d’unes vacances a la neu.


[image: Il·lustració d'una cabina de telecabina vermella amb finestres grans, on viatgen tres personatges i una cacatua, sobre un paisatge de muntanyes nevades i arbres.]

El millor de tot és que el tiet del Clatellot us acollirà a casa seva.

—Ens ho passarem pipa —assegura el teu amic—: farem ninots de neu, excursions i anirem en trineu.

L’única manera senzilla d’arribar a Quatre Cases és amb el telefèric. Com que aneu molt carregats, heu optat per aquest mitjà de transport tan curiós.

En arribar a dalt de tot us trobeu un poble molt petit. Amb prou feines hi ha una dotzena de cases, una botiga de queviures i un bar.

—On és el teu tiet? —preguntes després de baixar del telefèric.

—Això no és Quatre Cases —respon el Clatellot, i llavors t’assenyala un cim molt alt que hi ha a la llunyania—. El poble és als peus de la Muntanya Daurada.

Et crida l’atenció el nom: la muntanya és de color blanc perquè està totalment coberta de neu.


[image: Il·lustració d’un noi amb ulleres, gorra i motxilla groga caminant per un poble de muntanya nevat, assenyalant una cacatua verda que vola sobre seu.]

—Per què es diu així? —preguntes—. Que brilla?

—Kras, kras, kras! —afegeix la Mangui, que significa «Una muntanya BRILLANT? Quin paradís!».

—I ara! —respon el Clatellot—. Ni és daurada, ni brilla. Li devia posar el nom algun flipat de la meva família. Els Clatellot portem moltes generacions vivint en aquesta zona, i sempre ens ha encantat…

Com que encara us espera un camí força llarg, aneu al bar a menjar un entrepà per recuperar forces. Li expliqueu al cambrer que us dirigiu a Quatre Cases i l’home us mira amb expressió preocupada.


[image: Il·lustració d’una cacatua verda volant amb una bufanda, envoltada d’estrelles, un mico menjant plàtan i un home de cabells grisos darrere una barra amb olives, beguda i formatge.]

—A Quatre Cases passen una mala temporada —us comenta—. Es veu que hi ha un monstre que fa la punyeta al poble dia i nit. Els veïns n’estan farts.

—Uh, uh, ah, ah! —udola el Uet, que significa «Quina por!!».


[image: Il·lustració d’un mico rosa amb gorra taronja i bufanda verda, ajupit sobre un terra de fusta i amb expressió de sorpresa.]

—Un monstre?! —preguntes tu.

—El monstre de les neus —concreta el cambrer—. Els veïns estan tips de les seves malifetes.

Et preguntes si us tocarà ocupar-vos d’algun cas durant les vacances. Al teu costat, el pobre mico tremola de terror.

—No et preocupis, Uet, els monstres no existeixen —el tranquil·litzes.

—A més a la gent de per aquí els encanta prendre el pèl als de ciutat —afegeix el Clatellot—. Segurament deu ser una estratègia per atraure turistes…

Després de menjar-vos l’esmorzar, aneu cap a Quatre Cases. La caminada és dura perquè aneu bastant carregats i els peus se us enfonsen en la neu a cada passa.

Al cap d’una bona estona, quan ja sou a mig camí, el Clatellot s’atura per descansar sobre els genolls i…

XOF!

Una bola de neu acaba d’impactar-li de ple a la cara. Tot seguit, se sent una rialla masculina. Un homenàs amb barba riu alegrement. Al seu costat hi ha un mastí enorme i un arsenal de boles de neu.


[image: Il·lustració a la neu amb un home amb barba i un gos al davant, una pilota de neu a la mà, i tres personatges més, un d'ells amb bufanda, un mico i una cacatua volant.]

—És el tiet Panxacontent! —somriu el Clatellot—. Ho…! —comença a saludar-lo, però una altra bola li esclata a la cara.

No és l’última. L’home us ataca sense pietat, de manera que no teniu més remei que tornar-vos-hi. Deixeu les motxilles a terra i participeu en una batalla fins que us quedeu sense alè de tant riure.

En acabat, el tiet Panxacontent ve cap a vosaltres i us fa una abraçada tan forta que gairebé us esclafa.

—Us presento el Petitó —diu, assenyalant el mastí.

El Petitó és qualsevol cosa menys petit: és tan alt i gros com un poltre. De fet, la Mangui es pensa que és un os.

—Kras, kras, kras! —gralla, que significa «Fugiu, té un os!».

Per sort, el Uet es fa AMIC del gos i intenta convèncer la Mangui que no corre perill. Al final, ella s’escapa volant, sense fiar-se ni un pèl del Petitó.

—Arribarem a Quatre Cases en trineu —us explica el tiet Clatellot.

Com que el poble és en una vall, baixareu lliscant els últims quilòmetres. Poseu les motxilles als trineus i comenceu a baixar. La neu és verge, de manera que de seguida agafeu velocitat. Potser és perquè et falta pràctica o potser perquè t’emociones massa, però el teu trineu avança tots els altres i surt disparat pendent avall. Per estalviar-te una trompada històrica, saltes just a temps i rodoles amb el cos per evitar el xoc.

El tiet Panxacontent s’atura al teu costat.

—Estàs bé?


[image: Il·lustració d’un home amb barba amb gorra vermella i abric groc al costat d’un gos gran, sobre un fons de muntanya nevada amb arbustos i branques.]

T’has endut un bon ensurt, però t’aixeques de terra. Estàs perfectament. Ni una rascada. El trineu també sembla estar en condicions òptimes.

Just en aquell moment veus unes petjades a la neu, que van directes cap a un bosc d’avets.

Ets incapaç de reconèixer-les.

—De quin animal són? —preguntes.

—Del monstre de les neus —contesta el tiet del Clatellot amb un somriure despreocupat.

Ho diu amb tanta naturalitat com si parlés d’una cabreta.

—I no és perillós? —indagues.

El Uet, que no les té totes amb això del monstre, s’abraça a la teva cama i la Mangui fa el mateix amb la del Uet.

—I ara! —exclama el tiet Panxacontent—. Reconec que és una mica entremaliat i que alguns veïns el detesten, però no n’hi ha per a tant… Vinga, nois, no us preocupeu. Anem cap a casa.

És evident que al tiet Panxacontent no li preocupa gens això del monstre. Tu estàs de vacances i vols relaxar-te, però l’instint detectivesc t’indica que aquí en passa alguna.



[image: ]

QUÈ FAS?

OPCIÓ A

Ho deixes estar i segueixes cap al poble.

(Segueix la història al número 7).

OPCIÓ B

Investigues les petjades del suposat monstre de les neus.

(Segueix la història al número 10).







[image: Il·lustració d'un calendari de taula amb el número 2, una cacatua a sobre, una làmpada de flexo, unes ulleres i un llapis sobre una taula.]

La família Fanlo acaba d’abandonar Quatre Cases per culpa del fals monstre que assetja el poble. És obvi que no són sospitosos, però el Clatellot i tu decidiu fer un cop d’ull a la casa per si hi trobeu alguna pista.

Us trobeu la porta oberta i hi entreu per investigar. Es nota que la família s’ha mudat perquè ja no hi queden gaires coses: només trastos inservibles, roba vella que ja no es devien posar i la vaixella.


[image: Habitació amb llit de fusta lila, capçal amb una «M», cadira, tauleta amb gorra i llibre trencat sobre el llit. Raqueta, sabata i finestra gran al fons.]

Entres a l’habitació del Miquelet i trobes una llibreta damunt del llit. És un diari personal. El que més et crida l’atenció és que està ple de pols. Té gairebé totes les pàgines arrencades i només en queden tres o quatre al final.

T’ho llegeixes.


Dimarts 14

Estimat diari:

Avui estic molt trist. Ahir em vaig deixar el diari a la taula del jardí i el monstre l’ha fet malbé sense pietat. Ha estripat gairebé totes les pàgines. Totes les històries que t’he explicat durant els últims anys han quedat destruïdes.

N’estic fart. Me’n vull anar d’aquest poble.

Dijous 16

Estimat diari:

El monstre segueix igual. No para de fer-nos la punyeta. Cada nit fa que se’ns escapin les ovelles.

El papa i la mama segueixen fent preparatius per marxar del poble. La veritat és que em fa molta pena anar-me’n. Trobaré a faltar molt els veïns, sobretot el Panxacontent i el Petitó, però conviure amb un monstre és molt difícil. Els Secall ja fa temps que es plantegen mudar-se. No crec que triguin gaire a fer-ho.

Dissabte 18

Estimat diari:

El papa i la mama porten tot el dia fent les maletes. Per fi ens en anem. I la veritat és que estic content. No vull viure més en un poble on hi ha un monstre que no para de fer-nos la guitza. Per què ha trencat el gronxador, a veure?

Deixaré aquest diari per a tu, monstre. Menja-te’l. Tant de bo se’t posi fatal i et passis deu dies sense fer caca.

T’odio, monstre.

Fins mai, diari!

PS: En començaré un de nou a la propera casa.




[image: Il·lustració d’un noi amb ulleres, gorro i bufanda entrant per una porta de fusta, un mico rosa amb jersei i gorra al terra i una cacatua verda volant. Quadre d’un nen a la paret.]

El Clatellot entra a l’habitació, tot just quan has acabat de llegir-lo.

—Has descobert alguna cosa, col·lega?

—Només que hem d’enxampar aquest monstre costi el que costi —respons—. No podem permetre que segueixi fent MAL als veïns d’aquest poble.

Potser no heu descobert cap pista del monstre a cal Fanlo, però, després de marxar-ne, esteu més motivats que mai per trobar-lo.


Torna al número 30 i anota’n les conclusions.







[image: Il·lustració d’un calendari de taula amb el número 3, una cacatua a sobre, una làmpada de flexo, unes ulleres i un llapis sobre una taula.]

—Ens apuntem! Ens anirà bé una mica de diversió!

—Genial! Fenomenal! Literal! —afegeix el Clatellot amb entusiasme.

El tiet Panxacontent esbossa un gran somriure i el Petitó treu un pam de llengua a fora, feliç per la vostra decisió.

—Podríem anar a veure l’ermita —proposa el Clatellot, assenyalant l’edificació vella que hi ha al cim de la Muntanya Daurada.


[image: Dibuix d’un gos gran de pelatge marró, amb la llengua fora i els ulls tancats, sobre un fons taronja.]

—Se’ns ha fet tard per a una excursió tan llarga —respon el Panxacontent—. Serà millor que hi anem demà a primera hora.

Tots hi esteu d’acord.

Passeu un dia esplèndid gaudint de la neu. Baixeu en trineu, feu ninots de neu i guerres de boles. El tiet Panxacontent no mostra cap interès en l’or que hi ha a la muntanya, però sí que insisteix a conèixer tots els detalls dels casos que el Clatellot i tu heu resolt. A la nit, abans de ficar-vos al llit, n’hi expliqueu alguns i el Panxacontent es mostra molt interessat.

—Són millors que moltes novel·les de misteri —opina.

—Has trucat a la família Fanlo per explicar-los que ja no s’han de preocupar pel monstre de les neus? —preguntes tu.

—Ho he intentat, però no m’agafen el telèfon —contesta—. No et preocupis, tard o d’hora respondran. Deuen estar desolats per haver hagut de marxar…


[image: Il·lustració d'una casa nevada amb una antena i una bandera taronja amb una «C». A dalt a la dreta, un home amb barba amb cara preocupada i llàgrimes als ulls.]

Aneu a dormir d’hora perquè l’endemà us espera una excursió força intensa i dormiu com angelets.

Al matí, malauradament, rebeu una sorpresa desagradable: el Panxacontent té els ulls vermellosos. Assegut, al sofà, es tapa la cara amb les mans.

—No trobo el Petitó —murmura afligit—. És molt estrany. Sempre dorm a la meva habitació…

Sortiu a fer una volta pel poble i crideu el mastí amb insistència. El gos no dona senyals de vida.


[image: Il·lustració d’un pal de fusta parcialment enfonsat a la neu, amb una bandera negra i una «B» taronja, unint-se amb una corda.]

A tu et crida l’atenció que el pal que aguanta la bandera de la casa Baliga s’hagi trencat durant la nit. Recordes que el dels Fanlo també va aparèixer així després que se n’anessin.

Passeu un dia sencer buscant el Petitó sense èxit. Els Secall tampoc no saben res del GOS i us ajuden a buscar-lo. Ells també es mostren molt afectats per la desaparició; li tenien molta estima. Pel que sembla, sovint els ajudava a treure el ramat a pasturar durant el bon temps.

La recerca és molt dura, però el pitjor de tot és que el Panxacontent sembla rendir-se.

—El Petitó se n’ha anat, m’ha abandonat —es lamenta—. No penso quedar-me al poble sense ell…

—Potser s’ha perdut o s’ha espantat —suggereix el Clatellot.

—Impossible —respon el Panxacontent—. El Petitó és el gos més valent del món. Seria capaç d’enfrontar-se a una bandada de llops ell sol.

Tu no dius res, però és evident que el cas no està tancat. Tant la desaparició del Petitó com la bandera trencada de cal Baliga semblen obra del monstre de les neus. I si us heu equivocat? I si el monstre no era el Pep?

El tiet Panxacontent està molt afectat per l’absència del seu estimat gos. No és el mateix home alegre i optimista de sempre. Està tan desesperat que truca a la policia, però els agents de l’ordre estan massa atrafegats amb d’altres assumptes i no poden ocupar-se de la desaparició d’un simple quisso.

—He d’acceptar la realitat —sospira el Panxacontent—. No tornaré a veure el Petitó mai més. És evident que el monstre de les neus me l’ha arrabassat.

Us quedeu glaçats en veure que el Panxacontent fa les maletes per anar-se’n. Intenteu convèncer-lo del contrari, però l’home no us escolta. El Petitó era la llum de la seva vida i, ara que l’ha perdut, s’ha convertit en un home trist i apagat.

Malgrat tot, el Clatellot i tu no us rendiu. Us tanqueu a l’ habitació i comenceu a donar-hi voltes.

—Els únics que queden al poble són els Secall —raona el Clatellot—. Potser el matrimoni ha estat fingint tota l’estona…

—Hi ha un altre veí que encara no hem investigat —afegeixes tu—. Més ben dit, un antic veí, almenys segons ens han explicat. La Jana, la filla dels Secall.


[image: Il·lustració de primer pla amb un noi amb barret de llana i ulleres rodones, un mico amb gorra i una cacatua amb bufanda i orelleres.]

—La que està promesa amb el doctor Cirera? —pregunta el Clatellot.

—La mateixa —respons tu.

No teniu el contacte de la Jana SECALL, però buscant per internet trobeu la consulta del seu futur marit.

Hi





[image: Il·lustració d'un metge calb amb bata blanca i ulleres parlant per telèfon a una consulta, davant d'un ordinador i radiografies a la paret.]






[image: Il·lustració d'una cacatua de colors groc, verd i blau, amb bec gran i celles fosques, de peu sobre el terra.]

